paragraph_text: Copa Sudamericana (trenutno poznata pod nazivom CONMEBOL Sudamericana) je nogometno natjecanje za klubove u Južnoj Americi, tj. zoni CONMEBOL. Natjecanje je nastalo 2002. godine kao zamjena za dotadašnje kupove - Copa Merconorte i Copa Mercosur. Između 2004. i 2008. godine u natjecanju su sudjelovali i klubovi iz Sjeverne i Srednje Amerike, tj. zone CONCACAF. Copa Sudamericana je poslije Copa Libertadores najvažnije nogometno klupsko natjecanje u CONMEBOL zoni.